35 Aniversari del Centre Esclat\nFer anys sempre és motiu d'alegria i si es fan 35 treballant l'educació al lleure molt més. El Centre Esclat enguany fa 35 que acompanyen infants, joves i famílies en el seu procés de creixement, maduració i capacitació laboral des del mon de l'educació en el lleure. Això que es diu ràpid és tota una gesta i molt més amb la situació en que ens trobem tots i en especial el tercer sector.\nEl Centre Esclat és una entitat sense afany de lucre que promou diversos projectes socioeducatius adreçats a infants, joves i adults del barri de Bellvitge i de tota la ciutat de L’Hospitalet, incidint d’una manera especial en els col·lectius en situació de risc.\nL’Esclat va començar el gener de l’any 1978 en resposta a una necessitat molt concreta: el barri de Bellvitge, a L’Hospitalet de Llobregat, comptava amb 10 anys de vida, i amb molta població d’infants i adolescents que quan sortien d’escola el més fàcil era rondar pels carrers. Una germana teresiana, Montserrat Ortiz, proposa fer un Esplai. Aviat s’aconsegueixen uns locals a la Rambla Marina, 50 –encara ara la seu de l’entitat- i així comença a caminar L’Esclat.\nDurant tots aquests anys d’existència el Centre Esclat ha anat adaptant-se a nous reptes per donar resposta principalment a les necessitats dels infants i joves en risc d’exclusió social. Així va néixer ben aviat l’Aula Taller, adreçada a adolescents de 14 a 16 anys. Amb els anys han anat sorgint els altres projectes: la UEC (Unitat d’Escolarització Compartida), la Formació Ocupacional, el Centre Obert, el Punt Òmnia, i el Servei d’Orientació Laboral.\nMariló Aneas Pérez és la coordinadora del Centre Obert i Esplai i ens ha explicat com L’Esclat és una entitat que ha anat creixent gràcies a la voluntat i l’esforç de moltes persones i institucions, conservant sempre el seu fil conductor imprescindible: el treball a favor dels infants i joves, especialment en risc d’exclusió, que viuen situacions precàries, i que en la graella de sortida, la seva motxilla ja no va carregada de les mateixes oportunitats que la dels seus companys i companyes. El seu treball és més difícil i per això l’Esclat vol estar al seu costat.\nQuants formeu l'equip de l'entitat? Cóm us organitzeu?\nEl que dóna valor a un procés educatiu és la capacitat que té per ajudar a descobrir les possibilitats de cada persona, perquè aquestes es convertiran en motor de canvi, i generaran oportunitats al llarg de la vida.\nTots els professionals compartim una mateixa missió i uns valors comuns que ens guien en la manera de realitzar la nostra feina.L’equip intenta compartir una mateixa visió sobre el projecte, les estratègies, el procés que cal anar fent i els resultats esperats. Això vol dir moltes estones de reflexió sobre l’acció concreta que els/les educadors/es realitzem en el dia a dia.\nCada projecte té el seu equip de professionals, que molt sovint es complementa amb la presència de voluntaris/es i estudiants en pràctiques. L’Esplai i el Centre Obert està format per la direcció general del Centre, la coordinació pedagògica, els monitors/es, els/les educadors/es socials, i el voluntariat. Donem molta importància al treball en equip i per aquesta raó l’equip té dues reunions setmanals: una de coordinació de l’activitat i una altra de reflexió pedagògica on s’exposen els casos dels infants per a buscar línies d’acció de forma conjunta.\nL’Esplai i El Centre Obert funciona habitualment de dilluns a divendres, de 15h. a 20h. En caps de setmana hi poden haver activitats extraordinàries, i en temps de vacances escolars l’horari s’amplia per a poder realitzar casals i colònies.\nQuina es la vostra relació amb La Roda?\nJa fa molts anys que l’entitat es va adherir a la Roda i que apostem per un treball conjunt. Des dels nostres projectes d’infància, el Centre Obert i l’Esplai, promovem i impulsem les diferents accions nascudes de la seva iniciativa i apostem per la lluita contra les mancances culturals de la ciutat.\nPer un costat, la Roda ens dóna l’oportunitat de què els nostres infants, joves i famílies puguin créixer mitjançant diferents espais lúdics i d’aprenentatge, gràcies als espectacles d’animació i tallers. Aquestes accions són part del nostre Projecte Educatiu, bàsiques i molt necessàries per fer possible el desenvolupament del nostre quotidià en clau de millora i qualitat. Fomentem els valors democràtics, la participació comunitària i la interculturalitat entre d’altres.\nTambé, ens possibilita que l’equip educatiu tingui opcions formatives. La Roda ens facilita vies formatives en quant la nostra tasca educativa, per adquirir coneixements teòrics i pràctics i fer un treball transversal d’equip, a nivell individual i de grup. Fomentar la formació continuada, optimitzar la professionalitat i aconseguir nous recursos que ens facin guanyar més qualitat pedagògica i educativa és un dels nostres objectius.\nA més, La Roda ens facilita difusió i comunicació entre les diferents entitats i la Fundació, aspecte que ens aporta experiència, col·laboració i treball comunitari. Ens enriqueix i ens uneix, completant el treball que es fa des de cada entitat i esdevenint un projecte comú de ciutat.\nDesprés de 35 anys, quina es la vostra aposta de futur?\nL’Esclat vol continuar fent camí davant les necessitats del barri i la ciutat. Volem continuar amb allò que fem i seguir projectant, creant i creixent per millorar i optimitzar la nostra tasca.\nEl nostre futur es dibuixa al costat dels infants, els joves i les seves famílies. L’acompanyament a les nostres famílies i infants ens enforteix i ens defineix com una entitat que les acull amb una vinculació i suport en l’educació dels seus fills/es a través del lleure, com a eina de transformació social. L’Esclat, com a entitat acollidora i participativa, permet a les famílies formar part d’un projecte construït per tots i per a tots i volem continuar treballant en aquesta línia.\nA més, som una entitat històrica en el territori, que ja funciona des de fa 35 anys!!!!El barri coneix la nostra activitat i confia en el nostre tarannà. Hem col·laborat des de llavors amb els diferents serveis, centres i associacions, i aquesta col·laboració es cuida i manté des de la proximitat i la quotidianitat. Tenim predisposició, motivació i una forta inclinació pel treball comunitari i en xarxa i el nostre futur es dirigeix en aquesta direcció.\nMoltes felicitats amics!!!!!


Valencia Basket posa a la venda els abonaments i packs per a la Copa del Rei Madrid’19\nValencia Basket posarà a la disposició dels aficionats a partir de les 16 hores de hui dimecres, els abonaments disponibles enviats per ACB, després d'atendre els compromisos del club amb jugadors, patrocinadors, directius i penyes. Per tant, eixiran a la venda 60 abonaments al preu de 95 euros cadascun per a la Copa del Rei que se celebrarà a Madrid del 14 al 17 de febrer. Els abonaments eixiran a la venda únicament de forma presencial en les oficines del club, situades en el pavelló de la Fonteta.\nNomés per a abonats de Valencia Basket\nCada abonat que estiga interessat a adquirir abonaments per a la Copa del Rei podrà comprar fins a un màxim de quatre, acreditant la condició d'abonats de Valencia Basket de cadascuna de les altres persones, o físicament amb els abonaments, o amb una imatge en la qual es llija el titular del mateix. El club es reserva el dret de verificar tal acreditació.\nEls interessats podran adquirir una d'estes dues opcions, abonament+hotel+bus, amb els preus indicats abaix, o només l'abonament de 95 euros cadascun d'ells. El pagament haurà de ser realitzat en l'acte.\nA continuació detallem els preus de l'estada en habitació doble o triple i desplaçament en bus.\nHotel 4 estrelles Novotel Règimen Allotjament i desdejuni*\nDe dijous a diumenge i viatge anada/tornada en bus** (torna diumenge)\nHotel en Madrid capital\nBus + Hab. doble: 220 euros per persona\nBus + Hab. triple: 200 euros per persona\n* Per a altres opcions d'allotjament, consultar amb el Club\n** Limitat a disponibilitat habitacions i places d'autobús. Per a altres combinacions, consultar.\nPer tant, des de 295 euros es pot viure la Copa del Rei a Madrid, els quatre dies de competició, amb abonament, hotel i transport des de València amb autobús.\nA més, tots els aficionats de Valencia Basket que adquirisquen els abonaments o paquets de viatge en el club taronja o l'hagen adquirit a través d'Acb.com, se'ls obsequiarà amb un pack d'animació compost per una camiseta taronja i una bufanda, totes dues commemoratives de la pròxima edició de la Copa del Rei a Madrid.\nEstos packs d'animació es podran recollir en les oficines de Valencia Basket des de hui dimecres a les 16 hores.\nL'adquisició començarà esta vesprada de dimecres 30 a les 16 hores en les oficines de Valencia Basket. Qualsevol consulta sobre una altra modalitat de viatge o estada es pot obtindre i realitzar en les oficines del conjunt taronja en el pavelló de la Fonteta de dilluns a divendres, de 09.30 a 14.00 hores, i de 16.00 a 20.00 hores i també durant la disputa dels partits a casa.


Miquel Alimentació superarà els 1.000 milions d’euros de facturació aquest 2015 – elgarrotxi.cat\nTapia, Tania: L'entrada del complex central de Miquel Alimentació Grup, al polígon industrial de Vilamalla.\nEl gegant xinès Bright Foods vol fer servir l’empresa com a trampolí per exportar productes europeus al país asiàtic\nTapia, Tania: L’entrada del complex central de Miquel Alimentació Grup, al polígon industrial de Vilamalla.\nL’empresa gironina Miquel Alimentació, propietat del gegant xinès Bright Foods, preveu augmentar un 13,4% la facturació i tancar el 2015 superant la barrera dels 1.000 MEUR. La firma, líder estatal en l’àmbit majorista, ja ha girat els ulls cap al país asiàtic i l’any vinent exportarà el seu model de ‘cash & carry’ al mercat central de Xangai. El director general de Miquel Alimentació, Pere Laymon, explica que Bright Foods vol aprofitar l’experiència de l’empresa gironina per convertir-se en el primer majorista nacional a la Xina. A l’estat espanyol, Miquel Alimentació tancarà l’any havent invertit 26,6 MEUR per obrir dos nous cash & carry, dues benzineres i 65 franquícies de les marques Suma i Spar.\nTres setmanes després de signar-se l’adquisició per part de Bright Foods, Miquel Alimentació ja ha començat a exportar producte cap a Xina. De moment, l’empresa gironina, la primera del sector de la distribució a Catalunya i líder estatal en l’àmbit majorista, ja hi ha enviat dos contenidors de vins i 53 referències. A més, està ultimant un acord per exportar-hi 1.000 tones d’oli de gira-sol.\nEl seu director general, Pere Laymon, concreta que Bright Foods vol consolidar Miquel com “la plataforma per a l’exportació de productes europeus i espanyols” cap al país asiàtic. “Principalment, els interessen xocolates, galetes, dolços, llet, aigua, oli, vins i caves”, ha precisat Laymon.\nL’empresa gironina està immersa en un nou pla de negoci, que s’estén fins al 2018, i que se subdivideix en dues grans potes. La primera se centra a l’estat espanyol, on Miquel Alimentació vol liderar el mercat de la distribució alimentària (sobretot, al sector horeca). “Estem organitzant noves adquisicions per poder executar el projecte a principis d’any, que és un objectiu compartit amb Bright Foods”, ha precisat Laymon.\nObrir ‘cash & carry’ a la Xina\nLa segona gran pota del pla se centra al país asiàtic. Allà, Miquel no només serà el trampolí de Bright Foods per a l’entrada de productes espanyols i europeus, sinó que el gegant xinès també vol exportar-hi el seu model de ‘cash & carry’. El seu primer projecte es farà l’any vinent al mercat central de Xangai, que s’ha ampliat amb un milió de metres quadrats.\n“De moment tenim els terrenys i ho estem analitzant, encara no en sabem les dimensions”, ha dit Laymon, en referència al projecte de ‘cash & carry’. El director general de Miquel també ha explicat que encara no se sap si el ‘cash & carry’ operarà amb la seva marca, Gros Mercat, tot i que a ell això li “agradaria”.\nEn paral·lel, Pere Laymon també ha avançat que Bright Foods vol aprofitar el ‘know how’ de Miquel Alimentació per posicionar-se com el primer majorista nacional a la Xina. “Actualment hi ha molts majoristes a cada regió, però cap d’ells és nacional; volem liderar el mercat del food service”, ha concretat el director general.\nMiquel Alimentació preveu augmentar aquest any la facturació en un 13,4% i passar dels 897 MEUR amb què va tancar el 2014 als 1.017 MEUR. Durant el 2015, l’empresa gironina ha invertit 26,6 MEUR (un 28,5% més que l’exercici anterior) i ha incrementat plantilla a jornada complerta en un 8% (passant dels 1.986 empleats als 2.157).\nSegons ha concretat Laymon, les inversions d’aquest any han permès obrir dos nous ‘cash & carry’ a Lanzarote i Miranda de Ebro, dues benzineres i 65 franquícies dels supermercats Suma i Spar. Per a l’any vinent, Miquel Alimentació preveu invertir 23 MEUR per engegar cinc nous ‘cash & carry’ i deu benzineres més. El director general concreta que la firma té interès en expandir les gasolineres que porten la seva ensenya “com una estratègia per generar flux als centres de ‘cash & carry'”.\nSobre el procés sobiranista, el director general de Miquel Alimentació també ha respost una pregunta de la premsa, que li demanava si els inversors xinesos n’estaven preocupats. “Ni els interessa ni els preocupa”, ha precisat Pere Laymon.\nMiquel Alimentació, amb seu central al polígon de Vilamalla (Alt Empordà), compta actualment amb 64 centres ‘cash & carry’ repartits arreu de la geografia estatal i 730 franquícies dels supermercats Suma i Spar. ACN Vilamalla.


el bloc de francesc matas salla: POUM Dones i revolució\nEl Museu d'Història de Catalunya acull els pròxims dimecres 21 i dijous 22 de setembre, a les 7 del vespre, dos actes sobre la història del Partit Obrer d'Unificació Marxista, el POUM.\nEl primer d'ells, "Dones i revolució", dedicat a la recuperació d'un dels aspectes més oblidats de la memòria col·lectiva. La presidenta de la Fundació Andreu Nin, Maria Teresa Carbonell, moderarà un col·loqui en el que hi intervindran la militant del POUM, Teresa Rebull, la historiadora Cristina Simó i el també historiador Pelai Pagès.\nEl segon acte serà de presentació i debat sobre George Orwell i el seu llibre Homenatge a Catalunya, del qual acaba d'aparèixer la primera edició completa en castellà. Els historiadors Andy Durgan, Miquel Berga i Ferran Aïssa, a més del responsable de la il·lustració de l'obra, Fernando Casal, seran els encarregats de contextualitzar el testimoni de l'escriptor revolucionari.\nTots dos col·loquis es realitzen en el marc de l'exposició sobre el 75 aniversari del POUM, que encara es pot veure al Museu d'Història de Catalunya i que posteriorment s'exhibirà al Museu Memorial de l'Exili (MUME), a La Jonquera, i altres localitats de Catalunya. Fundació Andreu Nin


RGA Apartment Londres Regne Unit - Ofertes d'hotels amb els MILLORS DESCOMPTES EN LÍNIA\nFlat 6, Charville Court, Greenwich, Londres, Regne Unit, se10 9au - Veure al mapa\nTant si es tracta d'un viatge de plaer com si és de negocis, RGA Apartment és una elecció d'allotjament magnífica quan visiten Londres. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nRGA Apartment també ofereix moltes instal.lacions per enriquir la seva estada a Londres. L'hotel ofereix accés a una gran gama de serveis, inclosos Wi-Fi gratuït en totes les habitacions, aparcament de cotxes, habitació familiar, àrea de fumadors.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, balcó/terrassa, insonorització, ventilador, aparell de televisió a cada habitació. A més, l'oci que l'hotel ofereix assegurarà que tengui molt a fer durant el dia. RGA Apartment és un lloc ideal d'estada pels viatgers que busquin encant, comfort i facilitat a Londres.\nTots els tipus de viatgers (17) Parelles (1) Viatgers en solitari (1) Famílies amb infants petits (2) Famílies amb infants grans (5) Grups (10)


Dimecres 26 de novembre comença el II Congrés Internacional d’Arqueologia i Món Antic Tarraco Biennal 2014 amb 150 estudiosos i investigadors d’arreu del món, el doble que a la primera edició.\nA l’acte d’inaguració, d’esquerra a dreta:\nJoan Josep Marca, president de la Fundació Privada Mútua Catalana, organitzadora del Congrés; Josep Fèlix Ballesteros, alcalde de Tarragona; Joaquim Nin, delegat a Tarragona del Govern de la Generalitat, i Josep Manel Ricart, vicerector de Política Científica i Recerca de la Universitat Rovira i Virgili. Foto: FPMC/Ana Ibánez\nAspecte de la sala en una conferència.\nAquestes jornades se celebraran al Palau de Congressos de Tarragona del 26 al 29 de novembre del 2014, i tenen com a tema central August i les províncies occidentals. 2000 aniversari de la mort d’August.\nA part de les conferències i debats, gairebé 60 comunicacions es presentaran al llarg de les tres jornades. Cada dia del congrés, a més, se celebrarà a les 19 hores una conferència oberta al públic en general.\nUn total de 13 investigadors vinculats a l’ICAC fan intervencions en aquest congrés.\nLa trobada vol ser un referent internacional cada dos anys de les investigacions en l’àmbit arqueològic i en aquesta ocasió vol analitzar la petjada de l’emperador August en la història de Roma i de Tàrraco en concret.\nEl congrés estarà dividit en tres àmbits:\n– Un món en transformació (26 de novembre)\n– La Hispània d’August (27 de novembre)\n– Tarraco (28 de novembre)\nL’última jornada es dedicarà, entre altres activitats, a obrir els museus i monuments de la ciutat als congressistes.\nOrganitzat per la Fundació Privada Mútua Calana, l’ICAC és una des les institucions col·laboradores i es fa càrrec de la secretaria del congrés i forma part del comitè científic, juntament amb la URV, el Museu d’Història de Tarragona, el Museu Nacional Arqueològic, la Reial Societat Arqueològica, el Departament de Cultura de la Generalitat i l’Arquebisbat de Tarragona.\nEl congrés es va presentar públicament del 17 de novembre a l’Ajuntament de Tarragona.\nD’esquerra a dreta, Joan Gómez Pallarès, director de l’ICAC; Carme Crespo, consellera de Patrimoni;\nJordi Agràs, director dels Serveis Territorials de Cultura a Tarragona, i Joan Josep Marca, president de la Fundació Mútua Catalana.\nMembres del comitè científic i representants de les institucions que fan possible\nel II Congrés Internacional d’Arqueologia i Món Antic Tarraco Biennal.\nPresentades les actes del 1r Congrés Tarraco Biennal\nPresentació de les actes del 1r Congrés Tarraco Biennal\n« Conveni de col·laboració per estudiar el jaciment de Ruanes (Valls)\nL’ICAC publica els candidats admesos a les beques BIR 2014 »


“Contactes que curen”, el lema de la 3a. edició del festival | Espurnes Barroques\n“Contactes que curen”, el lema de la 3a. edició del festival\nEl festival s’iniciarà el 13 de setembre a Manresa amb un concert d’homenatge als sanitaris de la Catalunya Central i a les víctimes de la Covid-19\nDel 13 al 27 de setembre de 2020, Espurnes Barroques durà a terme 9 concerts, 2 conferències, 1 taula rodona, 1 caminada i diverses accions socials i educatives en escoles i residències del territori per tal de contribuir a reactivar el teixit cultural del país i facilitar el contacte segur entre músics i públic. Aquesta voluntat de propiciar amb tota seguretat contactes segurs se significa en el lema de la present edició: Contactes que curen, manifestat gràficament en la imatge del cartell, amb una fotografia de Quim Roser.\nPel que fa a la programació, disponible des d’avui a la web www.espurnesbarroques.cat, a banda de concerts en format solista, duet i quartet, s’han programat dos concerts de gran format, amb dos cors especialitzats en el repertori barroc com són el Cor de Cambra Francesc Valls (a La Seu de Manresa, el 13 de setembre) i l’ensemble O Vos Omnes (a Súria, el 26 de setembre), posant al centre de la programació la veu humana, amb el missatge que és el contacte entre les diverses veus allò que permet produir harmonia i trencar l’isolament. A més, la programació té com a fil conductor tres instruments: la tiorba i el clavicèmbal (singulars del barroc i encarregats de l’argamassa musical del continu, que permet el “contacte” entre els instruments melòdics) i el fortepiano, que permetrà endinsar-nos en l’univers de Beethoven i celebrar, així, el 250è aniversari del seu naixement.\nUn reconeixement i un homenatge com a punts d’inici i final de la programació\nLa data escollida per als actes inaugurals del festival no és triada a l’atzar. El 13 de setembre farà mig any del tancament de les escoles i de l’inici de l’estat d’alarma. I per això, en el concert inaugural s’ha programat un Rèquiem en honor de totes les persones que ens han deixat arran d’aquesta pandèmia. L’obra escollida per omplir La Seu de Manresa és l’Officium defunctorum de T. L. de Victoria, interpretat pel Cor de Cambra Francesc Valls sota la direcció de Pere Lluís Biosca. La partitura del segle XVII tindrà un contrapunt contemporani en Da pacem Domine, l’obra que Arvo Pärt va escriure arran dels atemptats de Madrid del 2004 per encàrrec de Jordi Savall. Com a reconeixement als sanitaris de la Catalunya Central que han vetllat i vetllen per la nostra salut (siguin metges, infermers, personal de neteja o d’administració), el 50% de l’aforament d’aquest concert a La Seu de Manresa els estarà reservat gratuïtament.\nEl concert anirà precedit de la conferència del Dr. Joan Valls, metge i músic, titulada “Música que cura”, que tindrà lloc el 13 de setembre al matí a la Plana de l’Om (antic taller dels escultors Grau) en col·laboració amb el Kursaal.\nAltres punts a destacar de la programació són:\nPresentació del primer disc en solitari del reconegut tiorbista Josep Maria Martí Duran: Ad Álgea, publicat per Cultura Temporal amb un text de Ramón Andrés, el dissabte 19 de setembre a Vallferosa.\nReobertura de l’espai del Paperer de Cardona, amb una taula rodona i un concert de Patricia García Gil amb un fortepiano històric de 1834, connectant la revolució industrial en l’àmbit fabril i musical, el dissabte 26 de setembre.\nAixí mateix, el Festival Espurnes Barroques segueix amb la col·laboració amb l’ESMUC, programant un concert del jove violagambista Miguel Bonal amb un instrument que —segons els teòrics de l’època— és el que més s’acosta a la veu humana.\nEn l’últim concert del festival, el diumenge 27 de setembre tindrà lloc el debut a Catalunya com a duet de la fortepianista Laia Masramon i la soprano Eugenia Boix, que interpretaran diversos lieder de forta càrrega emotiva davant el retaule estrellat de Sant Miquel de Castelltallat, en un marc idoni per al record de les víctimes de la Covid-19.\nMés que mai el Festival es compromet amb els productors, el territori i els artistes\nMalgrat la dificultat de les circumstàncies, la present edició continua estrenyent el vincle amb els productors locals, incorporant noves referències a la ja consolidada cartera de col·laboradors. A més, el 19 de setembre al matí es presentarà la galeta del festival, l’Espurna, elaborada amb espècies, mel i farines antigues per Iu Camps (Forn de pa Camps de Solsona) en col·laboració amb el xef Jaume Biarnés.\nQuant als emplaçaments, el Festival s’implanta en 5 nous municipis: Torà, Sant Martí Sesgueioles, Ivorra, Cardona i Sant Llorenç de Morunys.\nRespecte dels 18 concerts previstos a l’edició de primavera, en els 9 actuals s’hi aplegaran una desena llarga dels intèrprets de qui es va haver de cancel·lar les actuacions, si bé amb altres formats i formacions.\nLa cultura és segura i Espurnes Barroques en serà una mostra\nEls actes es duran a terme seguint escrupulosament les recomanacions sanitàries dels organismes competents, més encara tenint en compte que el concert inaugural es du a terme amb la col·laboració de l’ICS, la Fundació Althaia, Sant Andreu Salut i la FUB.\nPer tal de garantir la distància de seguretat, no es realitzaran concerts en els recintes més petits habituals del festival, i s’han buscat emplaçaments bé a l’aire lliure, bé considerablement espaiosos, sempre pensant en una ocupació màxima del 50%. Aquests espais estaran pertinentment desinfectats prèviament i, a més, s’hi difondran olis essencials de grau terapèutic amb efecte virucida mentre durin les actuacions.\nAixí mateix, la presència de gastronomia al festival, intrínseca a les propostes, estarà especialment ordenada per evitar cap tipus d’aglomeració.\nEn cas que la situació sanitària empitjori, no es preveu suspendre cap de les actuacions, sinó adaptar-ne el format per realitzar-les d’acord amb les possibles noves mesures decretades quant a majors limitacions d’aforament, trasllat a l’aire lliure o, en últim terme, retransmissió en directe o en fals directe pel canal YouTube del Festival.\nAbonaments i entrades a la venda a partir de demà\nEl programa general, així com els respectius programes de mà i tota la informació de cada concert es pot consultar a www.espurnesbarroques.cat.\nUna novetat d’enguany són els abonaments: l’Espurnes (tots els concerts), l’abonament Segarra (4 concerts) i l’abonament Cardener (3 concerts).\nEls abonaments i les entrades estaran a la venda a partir del 2 de setembre a les 8 del matí a la web del festival.


La Generalitat deu a l'Ajuntament de Barcelona 235 milions d'euros | Ràdio Barcelona | Cadena SER\nMas i Trias acorden recuperar la comissió bilateral on es decidirà quines actuacions i quins pagaments es podran fer i quins no\nArtur Mas rep a Xavier Trias al Palau de la Generalitat / ACN\n28/01/2013 - 15:30 h. CET\n235 són els milions que la Generalitat deu a l'Ajuntament de Barcelona. Uns diners que s'havien de destinar a polítiques socials, equipaments... El president de la Generalitat i l'Alcalde de Barcelona n'han parlat aquest mig dia en una trobada institucional que ha durat gairebé una hora i mitja. En la reunió, Mas i Trias s'han compromès a estudiar quines coses podrà pagar la Generalitat i quines no.\nEl President de la Generalitat i L'Alcalde de Barcelona han acordat reactivar la comissió bilateral entre les dues administracions. Serà en aquestes reunions on es decidirà quines de les inversions pendents són les prioritàries i com es pagaran.\nXavier Trias ha insistit en què sent realistes el govern català no podrà fer moltes de les inversions previstes.\nDavant d'això, l'alcalde ha assegurat que continuarà assumint despeses que corresponen a la Generalitat fins que faci falta. Com a exemple ha posat les beques menjadors o els diners avançats per fer l'Escola Mediterrània: "Quan jo avanço uns diners per fer una cosa que ha de fer la Generalitat jo sé les dificultats que té la Generalitat. El que hem de fer és seure i fer-ho saben la realitat que tenen. I això ho sabrem segons el grau de dèficit que els hi deixin fer"\nEl president de la Generalitat, Artur Mas ha agraït l'alcalde la seva disposició. Ha dit que en moments difícils tenir una institució com l'Ajuntament de Barcelona que entén la situació i compensa les febleses és molt important: "A més a més, a mesura que anem cobrant els deutes amb el govern espanyol podrem anar pagant els nostres deutes amb els altres. Perquè el govern espanyols ens deu molts diners"\nEntre les coses que tots dos estan d'acord en aturar hi ha el tram central de la línia 9 del metro


Costes farà una aportació de sorra en una actuació d’emergència a Buda - Canal 21\nCostes farà una aportació de sorra en una actuació d’emergència a Buda\nCostes farà una nova actuació d’emergència per combatre la regressió a l’illa de Buda, un dels espais més fràgils del delta de l’Ebre. L’alcalde de Sant Jaume d’Enveja ha dit este dilluns que l’aportació de sorra es farà abans de final d’any, perquè fa un parell de setmanes un petit temporal va tornar afectar la franja de terrenys que separa el mar de la llacuna dels Calaixos de Buda.\nJoan Castor Gonell ha advertit que la principal amenaça per al Delta és la regressió i la pujada del nivell del mar a causa del canvi climàtic, i que en canvi continuen tenint restriccions urbanístiques per la inundabilitat del riu. De fet, ha dit que algunes actuacions per lluitar contra l’avanç del mar no es podrien fer perquè es troben en zona inundable pel riu.\nTags: EconomiaIlla de BudaJoan Castor GonellMedi AmbientMontsiàSant Jaume d'EnvejaSocietat\nRoigé no veu voluntat de l’oposició per aprovar unes noves ordenances fiscals\nLa novel·la negra centrarà les XIV Jornades de les Lletres Ebrenques\nProp de 1.400 persones participen a la tercera Festa del Tren de Móra la Nova\nEls Quicos reivindiquen la cançó com a eina de transformació social


Les empreses acollides a expedients temporals no podran fer hores extres ni noves contractacions\n5 min. Barcelona 26/06/2020 00:07\n651x366 Yolanda Díaz, ministra De Treball, va assegurar ahir que l’acord “dona seguretat i tranquil·litat a les empreses i als treballadors”. / VÍCTOR LERENA / EFE Yolanda Díaz, ministra De Treball, va assegurar ahir que l’acord “dona seguretat i tranquil·litat a les empreses i als treballadors”. / VÍCTOR LERENA / EFE\nHan fet falta fins a cinc propostes i gairebé una desena de reunions perquè finalment el govern espanyol, la patronal –CEOE i Cepyme– i els dos sindicats majoritaris –CCOO i UGT– hagin acordat allargar els expedients de regulació temporal d'ocupació (ERTO) fins al 30 de setembre. L'última ampliació s'acabava el 30 de juny. "És un acord que dona seguretat i tranquil·litat a les empreses i als treballadors en un dels pitjors moments del nostre país", ha assegurat aquest dijous a la tarda la ministra de Treball, Yolanda Díaz, que ha fet una roda de premsa conjunta amb el ministre de Seguretat Social, José Luis Escrivá.\nL'última a donar el sí ha sigut la patronal, que és la que s'ha mostrat més reticent durant la llarga negociació als esborranys que presentava l'executiu de Sánchez. Primer, perquè volia que s'allarguessin els ERTO fins a finals d'any i, segon, perquè era partidària que es mantinguessin els expedients temporals per força major totals (els provocats pel coronavirus que afecten tota la plantilla) i les actuals exoneracions a les empreses de les quotes de la Seguretat Social. Els sindicats, en canvi, ja havien comunicat al matí que acceptaven l'última proposta del ministeri de Treball.\nL'acord definitiu inclou part de les línies vermelles que s'havia posat la patronal. Concretament es mantindran els ERTO de força major total per a les empreses que encara els tinguin vigents, amb una exempció de les cotitzacions a les empreses de menys de 50 treballadors del 70% al juliol, el 60% a l'agost i el 35% al setembre. En les que superin aquesta plantilla, l'exoneració serà del 50% al juliol, el 40% a l'agost i del 25% al setembre. Els percentatges són inferiors als actuals, que es mantindran fins al 30 de juny i que eren del 100% per a les companyies amb menys de 50 empleats i del 75% per als que superin aquest número de treballadors.\nPossibilitat d'un nou ERTO si hi ha un nou rebot\nEl text també preveu per primer cop que les empreses que actualment ja estan actives puguin acollir-se a un ERTO de força major total si hi ha un rebrot del virus que les obliga de nou a tancar. En aquest cas el descompte de les cotitzacions seria del 80% per a les plantilles inferiors als 50 treballadors i del 70% per a les que superen aquesta xifra.\nEls ERTO de força major parcial (els que tenen part de la plantilla treballant i part en ERTO) i els de causes objectives (els provocats pel qüestions tècniques, organitzatives, econòmiques i de producció) tindran les mateixes exempcions de les quotes de la Seguretat Social: per a les de menys de 50 treballadors serà del 60% per als empleats que tornin al seu lloc de treball i d'un 35% per als que segueixin en ERTO, mentre que per a les companyies amb una plantilla de més de 50 persones seran del 40% per als que tornin a l'activitat i d'un 25% per als que segueixin aturats temporalment. Així doncs, per primer cop els ERTO per causes objectives tenen una part d'exoneració de les quotes. El motiu? Facilitar que les empreses puguin passar d'un tipus d'ERTO a un altre. "El que hem fet és configurar un passadís", ha detallat la ministra de Treball.\nDíaz i Escrivá han especificat que el cost que tindran per a l'Estat els descomptes de la Seguretat Social serà d'uns 11.000 milions d'euros des de març fins al setembre, mentre que en l'últim mes s'han pagat 5.000 milions d'euros en prestacions d'atur, 3.000 provocats pel covid i els altres 2.000 per altres causes. Alhora la ministra ha alertat que s'han detectat empreses que presenten ERTOs no justificats i ha fet una crida perquè s'usin "amb responsabilitat".\nPel que fa a la resta de punts, les empreses afectades per un ERTO no podran fer hores extres. Tampoc podran externalitzar part de la seva activitat ni fer nous contractes de manera directa o a través d'ETT. Només podran contractar o externalitzar la feina si no hi ha cap treballador que tingui la formació necessària per desenvolupar una tasca i sempre que s'hagi informat prèviament els representants dels empleats. En cas d'incompliment, la companyia serà sancionada.\nAlhora, tal com passava amb les empreses amb ERTOs per causa major, les companyies que tinguin domicili en un paradís fiscal no podran acollir-se a les exoneracions dels ERTO per causes objectives. Tampoc es podran repartir dividends durant l'exercici fiscal en què s'hagi presentat l'ERTO, excepte les empreses que a dia 29 de febrer tenien menys de 50 treballadors. Si ho incompleixen, les companyies hauran d'abonar les exempcions de les cotitzacions de les quals han gaudit. També s'haurà de mantenir durant sis mesos el lloc de treball de l'afectat per qualsevol dels dos tipus d'expedients un cop s'incorpori a la seva activitat. Alhora, els empleats inclosos en un ERTO podran cobrar la prestació encara que no hagin cotitzat el mínim que marca la llei i no se'ls restarà temps d'atur mentre duri l'expedient temporal.\nLa patronal ha assegurat en un comunicat que la proposta ha sigut aprovada per unanimitat perquè "presenta importants avanços respecte de la proposta inicial". No obstant, ha indicat que seguirà treballant per aconseguir que els ERTO es puguin allargar durant tot l'últim trimestre de l'any, sobretot en els sectors més castigats per la crisi. En la mateixa línia s'ha expressat el sindicat UGT, que ha advertit que en alguns aspectes hi haurà d'haver una "futura prolongació més enllà del setembre”. El secretari general de CCOO, Unai Sordo, ha destacat la incorporació de "noves realitats" en l'acord, com la protecció a treballadors i empreses en cas de rebrots, i un tractament favorable als ERTO per causes objectives perquè les empreses optin per aquests procediments en lloc de per acomiadaments.


14 nov - La República Santboiana\nIniciem la setmana amb el matinal de La República Santboiana i l'Amadeu Alemany. Convidem a Carles Dalmau a la nostra tertúlia, parlem del Gluten amb Miquel Quixal a l'Espai de Nutrició, fem safareig amb David Ruiz de "10 minutos", tractem l'espai Comerç i Emprenedoria amb Rocio Caso i acabem amb l'espai d'Esports amb Jordi Elies (Vicepresident de la UE Santboiana) i Josep Márquez (Vicepresident de FC Santboià).\nJuntament amb Lidia Roig (advocada) i Mari Pau Martinez (Centre Obert Don Bosco), estem agraïts de rebre a la nostra tertúlia del consell de savis a Carles Dalmau, que ha estat 12 anys Síndic de Greuges de Sant Boi. En fem valoració i parlem de l'actualitat.\nPodeu escoltar la tertúlia prement aquí o tot el programa prement aquí.\nObrim l'Espai Saludable amb Miquel Quixal, on ens explica la pastisseria sense gluten.\nAvui, la tertúlia esportiva té un caire santboià. Jordi Elies (Vicepresident de la UE Santboiana) i Josep Márquez (Vicepresident de FC Santboià) ens parlen de rugby.\nTots plegats fem ràdio!


(S'ha redirigit des de: Apoïdeu)\nLes abelles apareixen en classificacions recents com un llinatge especialitzat de vespes Crabronidae que s'especialitzen a utilitzar el pol·len i el nèctar com aliment de les larves en lloc d'insectes; això segurament va fer als Crabronidae un grup parafilètic. D'acord amb tal cosa, les abelles i els sphecoids estan ara agrupats junts en una única superfamília, i el nom que es fa servir és "Apoidea" en lloc de "Sphecoidea" (el qual com el de Spheciformes, han estat usats anteriorment però com han estat definits com un grup parafilètic han estat abandonats).\nCom que les abelles (sense incloure les vespes que eren els seus antecessors) són encara considerades un grup monofilètic, convé encara un grup entre superfamília i família per unificar les abelles. Això es fa agrupant les abelles dins la família Apidae però no tothom ho accepta, l'alternativa és unir totes les abelles dins el nom d'Anthophila (Engel, 2005), que és equivalent al nom obsolet d'Apiformes (que significa forma d'abelles).\nObtingut de «https://ca.wikipedia.org/w/index.php?title=Apoïdeus&oldid=23654882»


Entrades (Temp. 2016-2017) Associació Esportiva Prat · El Club de futbol de El Prat del Llobregat\nSponsors i Publicitat\nEntrades (Temp. 2016-2017)\nLes entrades per als partits que el primer equip disputa al Municipal Sagnier es poden comprar a les taquilles del mateix estadi, que s’obren dues hores abans de l’inici de l’enfrontament.\nEl preu de les entrades per al públic general és de 15 euros, tot i que pot variar segons el partit i la competició. El soci amb abonament pot entrar lliurement al recinte presentant el carnet corresponent. Els afeccionats de menys de 14 anys no necessiten entrada per assistir a l’encontre, però sempre han d’entrar al camp acompanyats d’una persona major d’edat.\nDurant la temporada 2016-17, el club pratenc es troba adherit a dues opcions en política de preus acordades entre diferents clubs de la zona, per tal d'obtenir un intercanvi de descomptes per als seus socis i abonats visitants. Per obtenir aquest descompte, cal presentar el carnet de soci a les taquilles del mateix estadi a l'hora d'adquirir les entrades. Aquesta política queda definida de la següent manera:\nDescompte del 50% aplicable al preu general de l'entrada pels socis de l'UE Castelldefels, FC Santboià, UE Cornellà, i Santfeliuenc FC.\nPreu únic fixat en 7€ per socis visitants del CF Palamòs i del CF Gavà.\n*Les jornades econòmiques quedaran exemptes d'aquest acord.\nNota: el club es reserva el dret a modificar les tarifes de les entrades sense avís previ.\nLes entrades per als partits que l'AE Prat B disputa al Municipal Sagnier es poden comprar a les taquilles del mateix estadi, que s’obren una hora abans de l’inici de l’enfrontament.\nEl preu de les entrades per al públic general és de 3 euros amb dret a Rifa - que se celebra a la mitja part -. El soci amb abonament pot entrar lliurement al recinte presentant el carnet corresponent, i pot fer-ho amb la seva parella. Els afeccionats de menys de 14 anys no necessiten entrada per assistir a l’encontre, però sempre han d’entrar al camp acompanyats d’una persona major d’edat.


El Govern català aprova la creació de la Taula Estratègica de les Estacions de Muntanya - FÒRUM.ad\nEl Govern català aprova la creació de la Taula Estratègica de les Estacions de Muntanya\nOn: 01/07/17 9:29\nEl Govern ha aprovat la creació de la Taula estratègica de les estacions de muntanya. Aquest serà des d’ara el marc de col·laboració estable entre els actors públics i privats implicats en el funcionament, manteniment i desenvolupament d’aquestes estacions, principal motor econòmic a les comarques de muntanya dels Pirineus.\nTambé en formaran part: el president i el director de l’Associació Catalana d’Estacions de Muntanya; un representant de Ferrocarrils de la Generalitat de Catalunya per les estacions públiques; un altre de l’estació publicoprivada Actius de Muntanya; un per cadascuna de les estacions privades: Baqueira Beret, Masella i Port del Comte; de l’estació municipal de Tavascan; de l’estació d’esquí nòrdic d’Aransa; el president de la Mancomunitat de Municipis de Promoció de l’Esquí Nòrdic, i el director de Tot Nòrdic.\nPrevious Post: Presentació a Andorra del llibre “Aportacions Catalanes Universals”\nNext Post: Augmenten les visites a urgències i als centres d’atenció primària


Sheila Avilés, millor corredora espanyola de muntanya, ha entrenat avui a Lloret de Mar, dins de la seva preparació de l'Lloretrail | Notícies - Club Atletisme La Sansi, entitat que organitza curses populars a més de 20 ciutats d'Espanya\n15/07/2020 - Notícies\nSheila Avilés, millor corredora espanyola de muntanya, ha entrenat avui a Lloret de Mar, dins de la seva preparació de l'Lloretrail\nSheila Avilés, millor corredora espanyola de muntanya, ha entrenat avui a Lloret de Mar, dins de la seva preparació del Lloretrail de el proper 26 de juliol.\nL'atleta catalana que participarà en els 12 km és una de les millors corredores de muntanya del món, gran dominadora en distàncies de 20 a 40 quilòmetres, medalla de bronze en l'últim Campionat del Món, i entre altres victòries, és també campiona de les Skyrunner World Series.\nSheila, ha realitzat el recorregut oficial dels 12km que passa per llocs emblemàtics de muntanya de Lloret de Mar, "Contenta de disputar la meva primera cursa després de tants mesos. El circuit és exigent, però agradarà als seus participants "Comenta Sheila Avilés.\nLa regidora d'esports de Lloret Ana García-Castany, ha comentat, "tot i ser una competició de caràcter popular, sempre és important tenir a atletes d'alt nivell com Sheila Avilés, Carles Castillejo, entre d'altres"\nEl primer Lloretrail organitzat per La Sansi, amb la col·laboració de l'Ajuntament de Lloret de Mar (Girona), s'havia d'haver disputat el passat 22 de març i va ser ajornat per la pandèmia de la COVID-19. Les distàncies a recórrer seran 5 i 12 km\nAmb 800 inscrits, complirà amb tots els requisits de seguretat i higiene obligatoris i recomanats per les autoritats en el moment de disputar-se el esdeveniment, remarcant les sortides esglaonades complint el distanciament de seguretat requerit.


La polèmica campanya d’Unió de Pagesos – Ressò Digital\nData: abril 12, 2020\nUnió de Pagesos ha rebut una allau de crítiques de la dreta per la seva campanya a favor del producte local perquè un dels personatges que la promociona és el Valtònyc, mallorquí exiliat a Bèlgica, per haver estat acusat d’injúries a la corona i enaltiment del terrorisme per les lletres d’algunes de les seves cançons.\nDavant aquest fet Unió de Pagesos ha emès un comunicat en el qual explica que l’objectiu de la campanya publicitària ‘Tu a casa’ vol promocionar “la conscienciació social de la importància de quedar a casa i oferir un missatge de tranquil·litat perquè l’abastiment d’aliments està garantit”. Per això diverses persones de la cultura, la comunicació i la cuina, i de ideologies molts diferents, han cedit gratuïtament la seva imatge per aquesta campanya. El sindicat diu que “més enllà de polèmiques, volem defensar el consum de producte local com a eina necessària per al desenvolupament de la pagesia mallorquina”.\nLa meva opinió és que davant tan noble objectiu, no sobra ningú, ni en Valtònyc, ni n’Agustín el Casta, ni en Miquel Montoro, ni en Pau Dubon, ni na Llum Barrera, ni en Toni Gomila, ni en Miquel Calent, que són altres persones que també surten a la campanya, ni ningú. Aquesta és la idea que ha volgut transmetre Unió de Pagesos. Que tots, tots, hi hem de posar el nostre granet d’arena. Pensem allò que pensem, en un moment tan delicat com aquest hem de deixar de banda les nostres diferències i tots hem de remar en la mateixa direcció. Aquest és el missatge de la campanya. I només aquelles persones que avantposen la seves idees a la supervivència i el progrés de la pagesia\nmallorquina poden estar-hi en contra.\nEfectivament, que un dels personatges hagi estat en Valtònyc ha creat polèmica. Tanta que Unió de Pagesos n’ha retirat la seva imatge, baldament la campanya hagi seguit amb els altres protagonistes. Però, malgrat la por que pugui fer això a qualcú, aquesta polèmica no té el perquè ser negativa pel camp balear, ans, altrament, pot ser un revulsiu per aconseguir nous clients i consumidors.\nLes empreses i associacions haurien de deixar d’utilitzar personatges públics que generen visibilitat pel simple fet de ser criticats per un sector de la població per haver-se posicionat públicament en temes que no provoquen controvèrsia? Fixau-vos que en Valtòny tot sol ha donat més visibilitat a la campanya publicitària que tots els altres participants junts.\nLa tècnica d’usar la polèmica per a una campanya publicitària no és nova, ni aprop fer-hi. L’han usada marques tan importants com Nike i Adidas, entre moltes d’altres.\nNike va contractar el polèmic jugador de futbol americà Colin Kaepernick per a protagonitzar la seva campanya del 30è aniversari de l’eslògan Just Do it. Aquet jugador era molt mal vist pels sectors conservadors nord-americans perquè s’agenollava quan sonava l’himne americà com a protesta contra la injustícia racial, fins al punt que li va costar ser exclòs de la lliga americana. La polèmica va ser molt grossa als Estats Units, perquè els sectors conservadors deien que Nike es posicionava políticament i que es posava a favor d’una persona que havia menystingut un dels símbols més importants de la nació americana, com és l’himne. Idò bé, Nike amb aquesta campanya va aconseguir augmentar les vendes un 61%.\nLa protagonista de la campanya Adidas Superstar va ser la model Arvida Byström, que hi va sortir amb les cames i les aixelles sense depilar. L’anunci va causar molta polèmica i moltes crítiques. Fins i tot la model va rebre amenaces de violació, però Adidas no va retirar l’anunci i el va defensar, tot manifestant que la seva intenció era mostrar un nou concepte de feminitat que no és esclava dels estereotips. Amb aquesta campanya Adidas també va augmentar les vendes.\nLa conclusió és que generar polèmica pot ser positiu per donar-se a conèixer.\nDes d’aquest punt de vista la campanya d’Unió de Pagesos també s’hauria de valorar positivament.\nTanmateix és prest per saber-ne les conseqüències, però jo m’atrevesc a pronosticar, que no serà diferent del que va passar amb Nike i Adidas i que, probablement, les vendes pujaran.\nAnterior : Joan Ignasi Servera farà el Pregó de Setmana Santa per videoconferència\nSegüent : TRENTA DIES I TRENTA NITS DE CONFINAMENT. QUATRE MOTS DE CORATGE DES DE CASA


La mostra s’inaugura este dijous a les 19 hores i estarà exposada fins el 30 de juliol\n• Primera edició del concurs de fotografia InstaGrau\nEl centre d'innovació de l'Ajuntament de València, Las Naves, acull el primer concurs de fotografia InstaGrau, amb una exposició fotogràfica composta per una selecció de 50 imatges aportades per persones del barri. Es tracta d’una iniciativa de l'Associació de veïns i veïnes del Grau Port, en col·laboració amb el grup de cultura de la Junta Municipal de Marítim.\nL'exposició s'inaugura este dijous, 15 de juliol, a les 19.00 hores, i estarà en cartell fins al dia 30 de juliol. Totes les fotografies rebudes estan penjades en el compte d'Instagram de l'associació @avvgrauport, on s'ha pogut votar les millors fotografies. Durant la inauguració de la mostra, es farà lliurament dels premis a les persones guanyadores en les dos categories.\nLa mostra artística contempla dos modalitats, propiciades per la pròpia entitat veïnal organitzadora: “No a l'ampliació del Port” i “Respira el Grau”. Tal com han explicat des de l'organització, la categoria “No a l'ampliació del Port” busca ser “un punt de partida per a la reflexió col·lectiva al voltant del problema de l'ampliació del Port” i "Respira el Grau" donar visibilitat “a tots aquells racons que formen el Grau”.\nAixí mateix, totes les persones assistents que estiguen preocupades per la sostenibilitat i la millora del medi ambient, podran conéixer la iniciativa d'eficiència energètica en les llars "Del Marítim Al Món", gràcies a un expositor informatiu que estarà situat al pati contigu a l'exposició.\n"Del Marítim Al Món" és una de les 52 accions contemplades dins del projecte europeu MAtchUP, que sota la marca local "El Marítim Innova", està implementant 52 accions innovadores en els sectors de l'energia, la mobilitat i les TIC amb la finalitat de millorar la vida del veïnat de Poblats Marítims.


ERC i el PDeCAT demanen més mesures per lluitar contra la presència de carteristes - Tottarragona.cat :: Diari digital independent d'informació i d'opinió de Tarragona\nERC i el PDeCAT demanen més mesures per lluitar contra la presència de carteristes\nEl portaveu d’ERC-MES-MDC Pau Ricomà demana mesures per acabar amb la presència de carteristes a diferents punts turístics de Tarragona. ‘Hem rebut queixes de comerços i d’agents turístics per la presència constant de carteristes en indrets amb forta afluència de visitants . Volem saber si hi ha protocols establerts per actuar contra els carteristes i, si no hi ha cap protocol, que es posi en marxa’, explica Pau Ricomà.\nEls republicans traslladaran aquesta petició a la Comissió de Seguretat de l’Ajuntament que se celebra aquest dimarts. ‘La preocupació més gran és que la presència de carteristes va en augment. No és un problema exclusiu de Tarragona, passa a altres ciutats, però cal actuar amb determinació. És una problemàtica que si no s’actua tendeix a intensificar-se’, assegura Ricomà. Des d’ERC expliquen que, segons veïns i comerciants, alguns dels carteristes són ja habituals de la zona.\nPer tot això, ERC demana a l’equip de govern que dialogui amb els diferents col•lectius de les zones on hi ha més presència de carteristes. ‘Veïns, comerciants i agents turístics són qui presencien habitualment els furts i poden contribuir a solucionar el problema. Cal escoltar-los’, conclou Ricomà.\nAbelló reclama més patrulles i agents de paisà\nPer la seva part, el portaveu del Grup Municipal del Partit Demòcrata (PDeCAT), Albert Abelló, ha tornat a sol•licitar a l’equip de govern (PSC-PP) que reforci la vigilància per prevenir l’acció dels carteristes que actuen diàriament a les zones turístiques de la ciutat, sobretot a la Part Alta, a l’accés a l’Amfiteatre i al Balcó del Mediterrani. Abelló, que ara fa un any ja va fer arribar aquesta petició, sol•licita que s’incrementi el nombre de patrulles amb agents a peu i de paisà.\n“Tant veïns i veïnes com professionals dels sectors comercial, turístic i de restauració ens alerten que el nombre de carteristes ha augmentat, que actuen cada dia i que les seves víctimes són tant visitants com tarragonins i tarragonines”, ha explicat Abelló, que considera imprescindible incrementar el control “per evitar que aquests delinqüents segueixin robant amb total impunitat”.\nRedacció TT - 19/09/2017 - 15:40h


Els nens i nenes de Roses tornaran a il·lustrar el Punt de Llibre de la Biblioteca — Ajuntament de Roses\nEls nens i nenes de Roses tornaran a il·lustrar el Punt de Llibre de la Biblioteca La Biblioteca Jaume Vicens i Vives de Roses organitza una nova edició del Concurs de Punts de Llibre, adreçat a nens i nenes amb edats compreses entre els 3 i els 12 anys. Els interessats a participar-hi ja poden recollir la seva plantilla per confeccionar el dibuix i retornar-la a la Biblioteca abans del proper 30 de novembre. http://www.roses.cat/noticies/els-nens-i-nenes-de-roses-tornaran-a-il-lustrar-el-punt-de-llibre-de-la-biblioteca http://www.roses.cat/@@site-logo/escut.png\nLa Biblioteca Jaume Vicens i Vives de Roses organitza una nova edició del Concurs de Punts de Llibre, adreçat a nens i nenes amb edats compreses entre els 3 i els 12 anys. Els interessats a participar-hi ja poden recollir la seva plantilla per confeccionar el dibuix i retornar-la a la Biblioteca abans del proper 30 de novembre.\nGuanyadors punts de llibre 2015\n16/11/2015 07:16 - Departament de Comunicació i Premsa\nDesprés de l’èxit de participació assolit en edicions anteriors, la biblioteca rosinca torna a convocar aquest concurs de dibuix amb el qual vol implicar i fer participar activament els seus lectors més petits. A partir de totes les creacions presentades, amb les quals es realitza cada any una mostra a l’Espai Z de l’equipament, es triaran els dibuixos amb què s’editaran els punts de llibre que la biblioteca distribueix cada temporada entre els seus lectors a través del servei de préstec.\nLes categories convocades són tres: per a nens i nenes de 3 a 5 anys, de 6 a 9 i de 10 a 12 anys. El tema i la tècnica emprada pel dibuix són lliures i cada participant pot presentar un únic dibuix acompanyat del nom, cognoms, adreça, telèfon i número de carnet de la biblioteca.\nTots els participants obtindran un llibre regal i els guanyadors de cada categoria rebran com a l’edició del seu punt de llibre.\nAquesta iniciativa s'inclou dins el programa d'activitats que l'a Biblioteca organitza periòdicament (hora del conte, club de lectura, projeccions de cinema infantil, tallers, esxposicions,...) amb l'objectiu de fomentar el coneixement de l'equipament i els seus serveis entre els usuaris infantils i les seves famílies.


La cascada de la Casa Vicens de Gaudí ressuscita al Museu de les Aigües\nLa cascada de la Casa Vicens de Gaudí reproduïda al Museu de les Aigües / ACN - Àlex Recolons\nL'original va ser destruïda l'any 1946 durant la urbanització dels terrenys i ara s'ha reconstruït a escala real i amb les mateixes tècniques\nEl Museu de les Aigües ha presentat aquest dijous la reproducció de la cascada de la Casa Vicens de Gaudí que en breu s’obrirà al públic. Es tracta d’una reproducció fidedigna i a escala real de la font que l’arquitecte català va construir l’any 1883 a la casa del carrer Carolines del barri de Gràcia, el seu primer gran projecte a Barcelona. Destruïda l’any 1946 quan els propietaris van vendre bona part dels terrenys que ocupava el jardí per urbanitzar-los, la reconstrucció s’ha fet seguint els plànols originals que es conservaven al districte de Gràcia i amb les tècniques constructives i els materials de l’època. “Ressuscitar aquesta obra de Gaudí ha estat un miracle”, ha destacat Daniel Giralt-Miracle, comissari de l’any Gaudí el 2002 i responsable de la reconstrucció.\nSònia Hernández, directora del Museu de les Aigües –ubicat a Cornellà de Llobregat–, explica que la reproducció de la cascada forma part del projecte de condicionament, senyalització i interpretació del jardí del museu. L’objectiu és integrar-lo en el conjunt museístic. Així, la cascada serà la “joia” d’un seguit de fonts d’interès patrimonial situades a l’aire lliure i dins un entorn enjardinat a l’estil industrial de la dècada dels anys 30.\nSobre la reproducció, que s’ha fet en sis mesos, el seu responsable, Daniel Giralt-Miracle, assenyala que el més difícil ha estat “ser fidel a l’arquitectura de Gaudí”. Així, els 27.000 maons utilitzats s’han fabricat artesanalment, un a un, a la manera com es feia a l’època. Pel que fa al procés constructiu, no s’ha afegit cap mena de reforç estructural, més enllà dels maons i el morter originals. També es va fer una maqueta de paraboloides hiperbòlics, una mena de pilot a escala, per buscar solucions constructives de la part més complicada i singular de la font.\nGiralt-Miracle explica que més enllà de la seva funció ornamental, la font estava dissenyada per refrescar el jardí de la Casa Vicens jugant amb les corrents d’aire i la cascada d’aigua. És per això que ha assegurat que “no hi havia lloc millor per ubicar-la” que el Museu de les Aigües, un equipament cultural que explica el cicle de l’aigua.


FINA MIRALLES: un homenatge a la vida | Eudald Camps\nFINA MIRALLES: un homenatge a la vida\ntags: Art Conceptual a Catalunya, Fina Miralles\nA Fina Miralles (Sabadell, 1950) cal ubicar-la, per mèrits propis, entre els artistes catalans més rellevants de la segona meitat del segle XX. Figura cabdal de l’art conceptual dels 70, actualment fa balanç del llarg camí recorregut des del seu refugi de Cadaqués.\nSi, en parlar de la vida, acceptem com a vàlida la metàfora del carret de pescar, aleshores també convindrem en la necessitat de dividir l’existència humana en dos segments que, per entendre’ns, es desplegarien en direcció contrària: el primer seria el d’anar cap endavant, és a dir, el que tindria el seu començament en l’acció temerària de llançar la canya vers el més absolut dels ignots; el segon, en canvi, seria el del replegament, el que ens retornaria (a mesura que recollim carret) al punt de partida, a aquell origen que mai hauríem hagut de permetre que es desdibuixés del tot. Fina Miralles viu immersa en aquest segon estadi reflexiu, el que et reconcilia amb el món (després de recuperar el sentit profund de la realitat) o, també, el que afegeix llum al perenne llegat poètic de Novalis: «En el nostre ànim tot està connectat de la manera més peculiar, més agradable, més viva. Les coses més estranyes acaben trobant-se a través d’un lloc, d’un temps, d’una estranya semblança, d’un error o de qualsevol casualitat. Això dóna lloc a meravelloses unitats i a connexions originals».\nI és que, explica Miralles, el pes que carreguem sobre les espatlles és molt feixuc: «Venim del segle XX. Per a un artista, això significa acceptar que ja s’ha fet gairebé tot. Davant d’aquest paisatge desolador, el més sensat és retornar a la intuïció i al pensament màgic». Sigui com sigui, l’artista de Sabadell ha de conviure amb les etiquetes que la historiografia de l’art li ha adjudicat i, encara més, amb la seva condició de pionera: «El meu pas pel conceptual es fruit de l’aversió a la pintura i al dibuix que vaig desenvolupar a la Facultat de Belles Arts. Em va caldre marxar de Barcelona i iniciar un llarg periple (Amèrica del Sud, França) per poder dibuixar com abans». Al seu Testament vital (Edicions de Gràfic Set, 2008) ho resumeix amb precisió poètica: «Després de tants anys negant la mirada, la mà i el sentiment, aquell estiu del 1983 tornava a dibuixar amb la mà el que veien els meus ulls». La natura s’imposava al paisatge: «Quan sec sobre una branca d’olivera jo sóc l’olivera i quan em poso dins l’aigua, sóc aigua, vent, ocell, pluja… », confessava a De la llum cap a la llum (2005), un altre dels seus opuscles tan íntims com impagables.\nNi més ni menys: tota la producció artística de Fina Miralles (acció, instal·lació, pintura, dibuix, tan s’hi val) està marcada pel desig d’impugnar l’atàvic lament romàntic per excel·lència («Ara ja no succeeix com en temps passats; / vagi on vagi, / de dia o de nit, / les coses que solia veure ja no sóc capaç de veure-les», va escriure Wordsworth a les seves Insinuacions d’immortalitat en els records de la primera infància); tota l’aventura creativa de Fina Miralles, en definitiva, perviu amb força per denunciar el dèficit de món característic d’una societat que de la natura n’ha fet paisatge (i això en la pitjor accepció del terme, és a dir, aquella que el redueix a una construcció simbòlica destinada a ver visibles valors culturals —i per extensió ideològics— que sempre són relatius, com molt bé assenyala l’antropòleg Marc Augué, «a la mirada que els descobreix»).\nL’exili de Fina Miralles només és aparent: des de Cadaqués assaboreix la vida al marge del tràfec característic del món i del mercat de l’art. Existir, per a la de Sabadell, és sinònim de creativitat (no hi ha vida sense creació). Justament per això, segur que comparteix el desconcert de Paul Celan: ¿pregunteu / si hi haurà / una resurrecció dels morts? / no ho sé // sé / tan sols / el què no pregunteu: / la resurrecció dels que viuen».\n← El món no és (només) una bola\nUn art per als Països Catalans →


"Segon origen"Estrena a televisió, dilluns 17 d'abril\nL'equip del film\nL'esperada adaptació de l'obra de Manuel de Pedrolo "Mecanoscrit del segon origen", tot un referent del gènere de la ciència-ficció i pedra angular de la literatura catalana contemporània. El projecte, iniciat per Bigas Luna, està dirigit per Carles Porta. "Segon origen" és una coproducció internacional d'Antàrtida (Catalunya) i Ipsofacto Films (Regne Unit), i compta amb la participació de Televisió de Catalunya.\nTràiler de "Segon origen"\nPreestrena de la pel·lícula "Segon origen"\nEl Camp Nou, en ruïna\nLa pel.lícula del Segon Origen\nPreestrena a Lleida de la pel.lícula "Segon Origen"\nExtres "Segon origen"\nEl diari filmat en vídeo de l'Alba\nAvançament en imatges de "Segon origen"\nL'Alba, el Dídac, el tractor, els paisatges destruïts... Així és el món que queda dempeus després del cataclisme. "Segon origen" l'adaptació de la novel·la de Pedrolo, arriba als cinemes el dia 9 d'octubre.


Congrés Salut i Esport a Amposta – Docusport\nL’esport, en totes les seves manifestacions, és un motor de dinamisme social. Per això la capital de la comarca del Montsià vol aprofitar el seu potencial i posar-se a l’aparador. Una voluntat que aquest congrés posa de manifest incorporant també l’aportació científica a la pràctica esportiva. El COPLEFC n’era un dels col·laboradors, mitjançant la Delegació a Tarragona, que ha recollit un petit resum de la vivència dels col·legiats participants en el programa.\nAmposta, ciutat esportiva\nANNA OLLÉ. Quin paper juga el cervell en les alteracions que es produeixen com a conseqüència de l’envelliment?\nNombrosos estudis han observat la relació entre l’envelliment i les degeneracions estructurals i funcionals en el sistema nerviós central i muscular, les quals contribueixen a una pèrdua de les capacitats funcionals: la debilitat muscular, la pèrdua d’habilitats motores i la coordinació. La debilitat en la connexió corticomuscular motora (CMC) pot ser el principal factor que contribueix a la debilitat muscular relacionada amb l’envelliment. Aquest efecte té conseqüències perjudicials en el rendiment de les tasques funcionals entre la gent gran.\nAixí doncs, el deteriorament del sistema nerviós central pot contribuir considerablement a la pèrdua de força observada en determinats subjectes a mesura que avancen en edat.\nPer això, és fonamental conèixer i entendre els principis d’estructura, organització i funcionament del sistema nerviós central i com aquest es modifica a través del dolor, la inflamació, la lesió, l’envelliment o l’exercici físic.\nCom a professionals de l’exercici físic, a més de prescriure intervencions enfocades als guanys de força i massa muscular en aquesta població, és important que es duguin a terme estratègies que optimitzin el sistema nerviós central i, específicament, determinats circuits cerebrals.\nÉs imperatiu prendre consciència que com a entrenadors i readaptadors hem de conèixer els avenços en els camps de la neurociència, la biomecànica i el control motor a la pràctica diària per ser capaços d’aplicar exercicis, eines i principis que tinguin com a objectiu fonamental generar canvis neuroplàstics.\nL’Ebre és una oportunitat\nDOLORS AGUAS. Activitat física i salut per a la tercera edat\nEn les societats industrialitzades l’esperança de vida ha augmentat notablement, per la disminució de l’índex de mortalitat i la taxa de natalitat, la qual cosa provoca un augment de la proporció de persones grans.\nEuropa ha assolit una de les esperances de vida més altes del món gràcies als avenços científics, a l’alt nivell de la sanitat pública i al desenvolupament de polítiques socials; vivim més temps i en millors condicions de vida, però l’augment de la vida no sempre s’associa amb una bona salut.\nEls estudis coincideixen a assenyalar que hi ha un descens de la capacitat funcional en els majors de 60 anys, però també insisteixen en el fet que molts d’aquests dèficits s’associen amb l’estil de vida, els hàbits, l’alimentació i les malalties. L’activitat física és determinant per minimitzar la progressiva pèrdua de funcionalitat, és un dels determinants de salut amb més influència sobre la morbiditat i la mortalitat.\nEl Centre de Tecnificació Esportiva, joia de la corona d’Amposta\nSÍLVIA PUIGARNAU. Rendiment i valors esportius\nEsport i valors… Quantes vegades no sentim aquesta afirmació: “esport i valors!” Però què signifiquen els “valors”? ¿La mateixa pràctica de l’exercici físic comporta que adquirim valors? Quin paper hi tenim com a entrenadors, docents o esportistes? El Congrés de Salut 2019 celebrat a Amposta em va donar l’oportunitat de fer una reflexió sobre Rendiment i valors esportius al costat de grans atletes i entrenadors, i compartint experiències que han enriquit la meva triple visió de l’esport (com a esportista de rendiment, com a docent universitària i com a entrenadora).\nL’esport ha de ser l’eina per fer-nos créixer com a persones, ens ha d’ajudar a resoldre conflictes, a resoldre situacions complicades, a bregar amb els contraris i companys, a esforçar-nos per assolir reptes i objectius, a aprendre de les experiències, a saber gaudir del moment i, sobretot, a conèixer-nos una mica més.\nCom a esportista em manté en lluita, com a entrenadora em serveix d’eina per modelar els esportistes, i com a docent és la meva eina per utilizar-lo d’exemple per a la vida… Només cal saber tocar les tecles adequades.\nMIQUEL ALSÓ. Vivència com a presentador\nDurant el Congrés Salut i Esport Amposta 2019 vaig fer les tasques de presentador de l’esdeveniment i donava pas als diversos ponents de les diferents taules rodones i xerrades (realitzant una petita presentació de la seva formació i experiència en els seus camps de treball). A més a més, també vaig participar com a moderador de la taula rodona 1, sobre “Gestió eficient d’esdeveniments i instal·lacions esportives”, amb la participació dels ponents següents: Ignasi Fàbregues, Juan A. Fernández i Ramón Cuadrat.\nEl COPLEFC ha col·laborat en el Congrés Salut i Esport mitjançant la Delegació a Tarragona\nInstal·lacions i ciència són la base per al rendiment i per a la salut\nTags: Congrés, Tarragona


Redacció - Nou Horta\nL'ajuntament d'Alfara del Patriarca renova el cotxe de la Policia Local amb un vehicle híbrid\nDimecres, 28 Juliol 2021 15:31\nL'ajuntament d'Alfara del Patriarca renova el parc mòbil de la Policia Local amb un nou SUV Híbrid que disposa a més d’una bateria preparada per a ser recarregada per mitjà d'un sistema elèctric extern. En concret es tracta d'un Ford Kuga completament equipat i adaptat.\nEs tracta d'un dels primers SUV híbrids en l'àmbit nacional d'aquest model homologats per a prestar els serveis policials. Disposa d'un kit amb mampara per a protegir els agents, portes de seguretat, i cristalls enfosquits per a preservar la intimitat dels detinguts, entre altres aspectes. L'empresa Equitec ha sigut l'encarregada d'adaptar el vehicle, que és completament automàtic.\nEl cotxe ha sigut adquirit mitjançant un arrendament financer sense opció de compra a través de l'empresa Andacar 2000 SA. D'aquesta manera, es vol mantindre un parc mòbil sempre renovat i amb la tecnologia capdavantera a cada moment. Amb aquest vehicle híbrid, es pretén reduir el consum de combustible, al mateix temps que suposa una aposta pel medi ambient. D'altra banda, es tracta d'un model fabricat per Ford en la seua factoria d'Almussafes (València).\nEl cotxe ha sigut recepcionat per Marisa Almodóvar, alcaldessa del municipi, qui ha destacat que amb aquest vehicle “es vol millorar l'equipament policial perquè els agents puguen prestar un millor servei a la població i amb més seguretat, al mateix temps que suposa una aposta per la sostenibilitat, és un vehicle menys contaminant, es reduirà el consum i apostem per les energies netes”.\nInforma Nou Horta. Alfara del Patriarca\nPublicat en Comarca-VAL\nTorrent tindrà una brigada permanent per al manteniment de les zones forestals\nDimecres, 28 Juliol 2021 15:14\nLa Junta de Govern Local va adjudicar el dilluns passat el contracte per al servei de brigada municipal per al manteniment i la conservació de les zones forestals de Torrent. El terme municipal comptarà amb una brigada forestal permanent durant quatre anys, amb possibilitat de pròrroga d'un any.\n“És una notícia important per a Torrent i un gran pas per a la lluita per la conservació i neteja dels espais verds, com el *Vedat, una muntanya pública que és patrimoni de la ciutat i que necessita una atenció prioritària”, ha declarat l'alcalde Jesús Ros.\nL'expedient, tramitat per procediment obert, es licitava per un import de 500.714,28 € i, finalment, s'ha adjudicat a la mercantil LESA NATURAL, S. L., per 453.979 €.\nAmb aquesta iniciativa, Torrent reafirma el seu compromís amb el manteniment de les zones verdes de la ciutat, que en els últims anys ha impulsat diverses actuacions en matèria de protecció i cura de la muntanya pública, com la nova edició del programa del SEPE, “Zones Rurals Deprimides (ZRD) 2021”, iniciada a principis de juliol i que ofereix treball a persones desocupades durant l'estiu en labors de neteja i desbrossament del Vedat i barrancs.\nInforma Nou Horta. Torrent\nPublicat en Torrent-VAL\nPaterna dona llum verda al conveni, estatuts i pla d'actuació que permetran a Fuente del Jarro convertir-se en la major EGM d'Espanya \nDimecres, 28 Juliol 2021 14:41\nEl Ple de l'Ajuntament de Paterna ha aprovat aquest matí en sessió plenària tres documents clau que permetran avançar al Polígon Industrial Fuente del Jarro en el seu procés de transformació a Entitat de Gestió i Modernització i adaptar-se així a la figura jurídica nascuda de la Llei 14/2018, de 5 de juny, de la Generalitat, de gestió, modernització i promoció de les àrees industrials de la Comunitat Valenciana.\nDesprés de mesos de treball conjunt entre el consistori i l'Associació d'Empresaris Asivalco, el ple municipal ha donat llum verda la proposta d'Estatuts de la futura EGM, el Pla Inicial d'Actuació que contempla els pressupostos de l'entitat per a l'any vinent i el Conveni que regirà la col·laboració publicoprivada entre Ajuntament i entitat. L'aprovació pel Ple Municipal d'aquests documents era imprescindible per a poder avançar en el procés cap a la conversió en EGM.\nReferent a això, l'Alcalde de Paterna i responsable de l'Àrea Indústria, Empresa i Universitat, Juan Antonio Sagredo ha destacat que “l'aprovació d'aquests documents pel ple municipal suposa un pas decisiu en el procediment i reafirma la voluntat de l'Ajuntament d'autoritzar la constitució de l'EGM Asivalco-Fuente del Jarro que, al costat de l'EGM Parc Tecnològic Paterna, suposarà que el 62% del sòl industrial municipal (3.738.290 metres quadrats) i més de 1.000 empreses puguen beneficiar-se dels avantatges i dels serveis de valor afegit que fomenta la Llei 14/2018 que redundarà favorablement en la seua competitivitat”.\nPer la seua part, el president de l'Associació d'Empresaris de Fuente del Jarro, Asivalco, Santiago Salvador ha recordat que “la conversió en EGM suposa l'adaptació a una Llei d'Àrees Industrials pionera en el conjunt de l'estat espanyol, i que permetrà augmentar la col·laboració publicoprivada i l'arribada d'inversions per a la millora de l'àrea empresarial, modernització i creació de més serveis”.\nEl model de conveni, estatuts i pla d'actuació aprovats hui són similars als que ja es van aprovar en el seu moment per a la creació de l'EGM Parc Tecnològic Paterna, la primera d'Espanya a adquirir aquesta forma jurídica, aprofitant aquesta experiència, i adaptant-se a les condicions particulars de Fuente del Jarro.\nDesprés de l'aprovació d'aquests documents, per a culminar el procés s'ha de comptar amb el vistiplau de més del 50% dels 440 propietaris, que al seu torn representen més del 50% de la superfície de l'àrea empresarial.\nInforma Nou Horta. Paterna\nPublicat en Paterna-VAL\nLa II edició de Cata-rosa acosta a més de 150 joves a la platja de la Malva-rosa\nDimecres, 28 Juliol 2021 14:22\nL'Ajuntament de Catarroja, a través de la regidoria de Joventut ha repetit enguany l'experiència de Cata-rosa, l'autobús públic i gratuït que ha tornat a acostar a la joventut del poble a la platja. En l'edició d'enguany, que ha finalitzat hui dimecres, han participat més de 150 catarrogins i catarrogines als quals cal afegir els aportats per Benetússer que enguany s'ha adherit a la proposta.\nAixí doncs, des del 7 de juliol, tots els dimecres i diumenges del mes, la població més jove de Catarroja i Benetússer ha comptat amb un transport segur i gratuït que els ha portat a la platja de la Malva-rosa. L'autobús ha partit de Catarroja a les 9,45 del matí i ha comptat dues opcions per a la volta, o bé a les 14,00 hores o a les 18 hores per als qui hagen decidit allargar la jornada playera.\nLes jornades de diumenge han sigut les de major afluència de públic, no obstant ha sigut la jornada de cloenda, el 28 de juliol, amb 30 assistents la més seleccionada. Ara bé, el nombre d'inscrits ha sigut sempre prou parell. La mitjana d'edat de l'activitat ha estat entorn dels 30 anys, ja que els menors podien anar acompanyats dels seus pares.\n“Estem molt contents de la gran acollida d'aquesta activitat que ens ajuda a continuar millorant-la de cara a una tercera edició de Cata-rosa en 2022. La joventut ha trobat una opció d'oci segur en un entorn molt desitjat durant l'estiu com és la platja que hem intentat acostar al nostre municipi”, explica Miquel Verdeguer, regidor de Joventut de Catarroja.\nLes persones interessades en l'activitat havien d'inscriure's prèviament en la pàgina web de l'Ajuntament de Catarroja. En aquest espai estava habilitat un formulari de contacte on podien inscriure's seleccionant el seu nom i la jornada en la qual volien fer el viatge a la platja.\nInforma Nou Horta. Catarroja\nPublicat en Catarroja-VAL\nAlaquàs signa el conveni urbanístic per al desenvolupament del nou sector VII del Polígon dels Mollons\nDimecres, 28 Juliol 2021 14:18\nL’Alcalde d’Alaquàs, Toni Saura i el representant de l’U.T.E constituïda per les mercantils CARBELFI S.L, SEOM S.L i TELMO S.A, Gabriel Tortajada Cortés, han signat hui dimecres 28 de juliol el conveni urbanístic per al desenvolupament del nou sector VII del Polígon dels Mollons que permetrà la creació d’una nova zona industrial a Alaquàs.\nEl primer edil s’ha mostrat molt satisfet amb el treball realitzat fins ara i ha reconegut que “es tracta d’una gran oportunitat per a Alaquàs que afavorirà el desenvolupament econòmic i permetrà la implantació de noves empreses a Alaquàs així com la creació de nous llocs de treball”. Toni Saura ha recordat que amb el desenvolupament d’aquest nou sector “donem resposta a un compromís assumit amb el sector empresarial d’Alaquàs” i ha agraït també el treball conjunt realitzat entre l’Ajuntament d’Alaquàs i l’Agrupació Comarcal d’Empresaris per a la seua posada en marxa i per adaptar aquest pla a l’actual realitat social i econòmica.\nLa creació d’aquesta nova zona industrial permetrà la implantació i el desenvolupament de noves empreses que per les seues característiques i necessitats de superfície no s’havien ubicat fins ara als polígons d’Alaquàs. Es tracta d’una actuació prevista dins de l’actual Pla General d’Ordenació Urbana d’Alaquàs, aprovat el passat 1 d’abril de 2015, i que combina el creixement urbà i industrial amb la creació de noves zones verdes, donant prioritat a la dotació de més sòl empresarial per tal d’afavorir la generació de noves indústries per al foment de l’ocupació.\nLa nova zona industrial s’ubicarà al sector VII del polígon dels Mollons, junt al Cementeri Municipal. L’àmbit d’actuació ocupa un total de 283.485 metres quadrats, del qual es destinaran 196.000 metres quadrats a sòl industrial terciari i la resta a zones verdes. L’illa més gran serà de 25.000 metres quadrats, sent la parcel·la mínima de 250 metres quadrats en algunes illes i en altres 5.000 metres quadrats.\nLa ubicació estratègica d’aquesta zona del Polígon, connectada de manera immillorable amb les principals vies de comunicació com són la CV410, la CV36 i la CV413 així com la seua proximitat a l’aeroport i al port de València, fan dels polígons industrials d’Alaquàs zones excel·lents per a la implantació de noves empreses.\nInforma Nou Horta. Alaquàs\nPublicat en Alaquàs-VAL\nBenestar Social i l’EVHA inicien un programa d’intervenció social a les vivendes públiques de Paiporta\nDimecres, 28 Juliol 2021 14:11\nLa Regidoria de Benestar Social, Sanitat i Salut Pública i l’Entitat Valenciana d’Habitatge i Sòl (EVHA), que gestiona el parc de vivenda pública de la Generalitat Valenciana, s’han reunit recentment per a iniciar el nou servei d’equips de mediació social que treballaran als grups de vivendes públiques, entre ells, el de Paiporta.\nAquests equips es coordinaran amb els serveis municipals i portaran a terme una intervenció comunitària i de mediació social per a millorar la convivència i les condicions de vida de les persones adjudicatàries d’aquestes cases, fomentar la cohesió dels barris, millorar l’administració de les comunitats i vetllar per un ús adequat dels elements comuns per a, en definitiva, augmentar el benestar social de les persones residents.\nLa reunió ha estat presidida pel regidor de Benestar Social, Sanitat i Salut Pública de Paiporta, Rafa Gadea, i el responsable dels serveis d’inspecció de l’EVHA, Fernando Maldonado.\nPer a Gadea, «tot i que a Paiporta existeix un bon clima de convivència al grup de vivendes públiques, sempre és una bona iniciativa tota aquella que estiga enfocada a la millora de les condicions de vida de les persones que hi viuen, més encara si es fa des d’una òptica àmplia i d’intervenció comunitària».\nEl responsable de Benestar Social de l’Ajuntament ha afegit que «es nota la sensibilitat de la Conselleria en aquest sentit, i des de l’Ajuntament farem tots els esforços necessaris per a coordinar-nos amb aquest nou servei, ja que un dels nostres objectius principals és millorar i ampliar, si és possible, el parc públic de vivendes de Paiporta».\nEntre les funcions del nou servei d’intervenció social promogut per l’EVHA i coordinat amb l’Ajuntament de Paiporta estan la creació d’un fòrum transversal col·laboratiu a cada grup en què es consensue un model d’intervenció, comptant amb la participació veïnal, dels recursos socials i del teixit associatiu.\nA més, es valorarà la situació de les famílies, i s’administrarà la comptabilitat de les comunitats, es controlarà l’accés a les zones comunes, es comprovarà el manteniment d’aquestes zones i es farà un seguiment del programa de regularització de subministraments.\nAl mateix temps, es portarà a terme una atenció personalitzada a les persones adjudicatàries de vivendes per a afavorir la seua integració en el grup, i es posarà a la seua disposició un servei d’urgències 24 hores, bé de manera presencial o telefònica, per a atendre incidències socials o jurídiques.\nInforma Nou Horta. Paiporta\nPublicat en Paiporta-VAL\nLa "Biblio a la Mar" torna a les platges d'Alboraia fins al 31 d'agost\nDimecres, 28 Juliol 2021 14:09\nLa Biblioteca Pública Municipal de l'Ajuntament d'Alboraia instal·larà, com tots els estius, punts de recollida, entrega de llibres i lectura a les platges del municipi.\nTorna agost i el bon temps, i l'Ajuntament d'Alboraia vol apropar la lectura a les platges de la Patacona i Port Saplaya, amb els punts situats a les platges d'estes zones en les quals pots trobar llibres, revistes i més.\nLa Biblioteca Pública Municipal i la platja estaran més prop que mai, des del 28 de juliol fins al 31 d'agost, amb un horari de dilluns a divendres de 11:00 a 14:00 (fins les 15:00 a Port Saplaya).\nA Port Saplaya es troba junt a la Piscina Municipal de Port Saplaya "Pool Beach", al passeig nord. Mentre que la de Patacona està situada a la posta del palmeral sud.\nUna bona oportunitat per aprofitar les nostres estades a la platja per llegir mentre prens el sol o entre bany i bany.\nInforma Nou Horta. Alboraia\nPublicat en Alboraia-VAL\nSedaví aconsegueix dos talles d’ocupació per valor de 482.000 euros.\nDimecres, 28 Juliol 2021 14:05\nL'Ajuntament de Sedaví, a través de la seua Regidoria de Formació i Ocupació, ha aconseguit la concessió per part de LABORA (Antic SERVEF) de l'aprovació del Taller d'Ocupació “Sedaví Avança 2022”, que consta de dos tallers, amb especialitats de jardineria i administració.\nUn Taller d'Ocupació és una experiència mixta d'ocupació i formació en la que, durant 12 mesos, els participants aprenen una professió, al mateix temps que se'ls paga un salari. La seua formació és aprofitada per a aportar millores al municipi, en forma de construcció, rehabilitació o treball en general.\nCal ressaltar que feia pràcticament 10 anys que Sedaví no comptava amb una experiència com aquesta, que suposa un impuls econòmic important, perquè la subvenció a rebre per part de LABORA supera els 482.000 euros, que s'invertirà en salaris de personal docent i directiu, salari de l'alumnat i despeses corrents i de desenvolupament dels tallers.\nEn el nostre cas, el format implica un alumnat de 20 persones, dividida en dues especialitats de jardineria i administració. El primer grup cuidarà i mantindrà els jardins i zones verdes del municipi, i el segon farà treballs administratius en dependències municipals. La selecció de l'alumnat es durà a terme per LABORA, sent necessària la inscripció com a persona desocupada per a optar a aquestos llocs.\nLes persones que finalitzen amb èxit la formació obtindran, als 6 mesos, un certificat de professionalitat de nivell I, i als 12 mesos, un certificat de professionalitat de nivell 2. Tots dos milloraran les seues possibilitats de trobar una ocupació.\nAquest programa suposa la culminació d'un esforç col·laboratiu entre el LABORA i l'Ajuntament de Sedaví, que es va iniciar fa més d'un any amb l'homologació, per primera vegada, d'espais formatius (aules, magatzems, etc.), com a requisit previ per a sol·licitar accions formatives com a Tallers d'Ocupació, Cursos de Formació Ocupacional, etc… L'homologació d'espais formatius era una necessitat de l'Ajuntament, ara aconseguida, i suposa el tindre lliure accés per a continuar sol·licitant en el futur noves subvencions de formació i ocupació. A més, existeix la possibilitat de continuar homologant nous espais i noves especialitats, la qual cosa obri el ventall d'aconseguir més accions formatives.\nInforma Nou Horta. Sedaví\nPublicat en Sedaví-VAL\nPàgina 1 de 2122\nNobles y caballeros\n¿Tu banco quiere cobrarte comisiones?\nGabi Martínez - Popurrí\nEl efecto del calor en nuestras mascotas\nTodos los años al llegar estas fechas siempre avisamos de los riesgos del calor, de dejar a nuestra mascota dentro del coche, del por desgracia ya conocido golpe de calor. Pero las consecuencias de la estación estivales no se reducen a dos patologías.\nEste verano, ACST y Beta Formación ofrecen cursos online gratuitos a los comerciantes de Torrent\nEste verano de 2021 la actividad en ACST. Asociación de Comerciantes y Servicios de Torrent gira en torno a seguir formando a los comerciantes, y empresas de servicios torrentinos, con el objetivo de ofrecerles herramientas de utilidad para ayudarles a ser más competitivos en un marco actual de pandemia que ha cambiado, en gran medida, muchos de los hábitos de compra de los ciudadanos.


Esquitxos de llum en la nit – Escrit(o)s (im)prescindibles\nAdela Farré\tin Amics i família, Reflexions\t 03/01/2015 03/01/2015 359 Words\nEsquitxos de llum en la nit\nEscric mirant com el perfil nevat de les muntanyes va enfosquint-se fins que tot és una massa negra, perfilada per la llunyana llum del sol que s’apaga i puntejada pels esquitxos daurats de les llums dels pobles que jeuen a la seva falda.\nD’aquí a poca estona, la llum blanquinosa que dibuixa la carena s’apagarà del tot i el blau grisós del cel esdevindrà negre i s’omplirà dels esquitxos argentats dels estels.\nLes llums que titil·legen davant meu em fan pensar en l’esperit de les festes que ja s’acaben. Un temps que sempre se’m fa estrany, en precari equilibri entre un consumisme desbocat i la mística de l’amor fratern, el retrobament i la solidaritat.\nLa societat (i l’economia) en què vivim ens impulsen a gastar amb un grau més o menys gran de desmesura, però sentim la necessitat real de compartir, de celebrar la vida amb els que ens són propers —familiars i amics— perquè necessitem sentir-nos part d’alguna cosa més gran que nosaltres, de ser part d’una comunitat.\nPensava que aquests dies a la muntanya (Pallars, com no?) escriuria molt, però en realitat els dies se’m fan molt curts entre la neu (amb alguna que altra aterrissada, perquè sóc una esquiadora penosa, però que es diverteix prou), els desplaçaments logístics i turístics, i la intendència (que amb dos adolescents, sempre li toca a la mare). M’he dedicat més a la lectura i a meditar sobre alguns projectes de futur que tinc entre mans.\n2015 se’m presenta davant com un temps de canvis. Els diaris van plens dels que alguns ens prometen. Uns planegen culminar el procés fa temps iniciat; d’altres, amb un “look” que recorda les esquerres universitàries que van fer la transició, parlen de regenerar un sistema polític ineficaç, socialment injust i, ben sovint, corrupte —però els flaqueja el discurs en temes complexos, com l’estructura de l’Estat. Jo, tanmateix, pensava en canvis més personals, encara per acabar de definir, però que afectaran la meva quotidianitat.\nLes idees titil·legen davant meu com les llums del poblet pirinenc. Material per a properes entrades.\nOne thought on “Esquitxos de llum en la nit”\n04/01/2015 a les 15:02\nCambiar siempre es bueno. Animo


Preciosa casa de camp a Vallvidrera\nUn pensaria que l'habitual en el sector immobiliari és que el venedor vulgui vendre casa seva i que el comprador vulgui comprar-la, oi? Doncs no obstant això sigui de vegades cert, el món és infinitament més complex. I, en la complexitat, com tots sabem, hi caben l'ambigüitat i la contradicció. Cada persona que participa en un procés de compravenda és un món, amb els seus propis estats emocionals, les seves condicions, les seves relacions ... i aquests mons han de trobar-se per dur a terme una transacció. Així, per exemple, pot ser que algú necessiti anar-se'n a viure a un altre lloc, per feina, però que en realitat no vulgui desprendre's d'aquella llar que tantes alegries li ha aportat. Aquella casa que va escollir perquè és perfecta i de la qual, en el fons, no desitja separar-se. No és molt possible que aquesta persona encara que es digui a si mateixa i ens digui als altres que vol vendre sabotegi sense voler les visites que rebi el seu immoble? Però tranquils, que si el comprador té la suficient motivació se n'adonarà i no cedirà en el seu afany. A Vivendex donem fe de que, efectivament, alguns immobles tenen aquest efecte sobre els venedors. I que aquests mateixos immobles, amb la seva màgia, encanten als compradors que, per sort, es tornen insistents.\nAvui volem presentar-vos una casa que té aquest "je ne sais quoi". Una casa de dues plantes amb encant de poble, però renovada i moderna, preparada per entrar-hi a viure.\nI és que aquesta interessant propietat de 107m2, construïda en una parcel.la de 252m2, estimula la imaginació. Vull dir, què no podríem fer a la seva meravellosa terrassa? Podríem convertir-la en una zona chill out, en un pati de jocs, en el lloc ideal per als nostres esmorzars, o per sopars amb amics, o menjars i barbacoes, en un hort urbà, en un gimnàs casolà ...\nPodríem gaudir tant a l'estiu a l'exterior, passant el temps en plena natura, com a l'hivern, quedant-nos calentets a l'interior, al lluminós saló menjador amb llar de foc, o preparant alguna cosa de menjar a la pràctica cuina.\nCompleten el pack, 3 habitacions dobles, dos banys complets, un traster i un aparcament per a 3 o 4 cotxes. Anima't a viure a la serra de Collserola, com en un poble però a pocs minuts del centre de Barcelona!\nFes-li un cop d'ull al vídeo de l'immoble i acaba't de convèncer:\nPosa't en contacte amb nosaltres en el 93 418 49 48!\n25-d’abril-2018 | Etiquetas: casa en venda, Consejos Comprador


L’estudi elaborat sota la direcció del catedràtic i professor emèrit de la Universitat Politècnica de Madrid, Pascual Pery, conclou que les obres de recer de l’ampliació són les causants d’un augment de 200 metres en l’amplària de la platja del Cabanyal i d’una reculada entre 11 i 21 metres a les platges del sud, a causa principalment d’un augment del 27% de la capacitat erosiva de l’onatge\nImatge comparativa de l'amplària de la platja de Pinedo: a la dreta imatge de l'any 2001 i a l'esquerra imatge actual.\nEl president de l’Autoritat Portuària de València (APV), Aurelio Martínez, va reconéixer el 30 d’abril passat en una compareixença després del consell d’administració de l’organisme que el port és responsable en un 52% del procés d’erosió que pateixen les platges del Parc Natural de l’Albufera per la falta d’aportacions d’arena, tal com recull l’estudi ‘Anàlisi dels factors que han condicionat l’evolució històrica de les platges al voltant del port de València’ fet per la Universitat Politècnica de València a l’octubre del 2020.\nMartínez va atribuir aquest problema a l’ampliació sud aprovada l’any 1986 en un intent de minimitzar els problemes que està causant el dic nord construït entre el 2008 i el 2012 com primera fase de la nova ampliació que ara tracta de finalitzar amb la construcció d’una nova macroterminal de contenidors que duplicaria la capacitat del recinte.\nNo obstant això, un nou estudi (vegeu el document complet al final de la informació) elaborat sota la direcció del catedràtic i professor emèrit de la Universitat Politècnica de Madrid, Pascual Pery, conclou que la nova bocana de la dàrsena interior i el dic nord són els responsables directes d’un gran canvi en la dinàmica litoral i, per tant, de l’enorme augment de l’amplària de la platja del Cabanyal i de la reculada de les platges del Parc Natural de l’Albufera, principalment per la barrera que suposa per a les aportacions d’arena i per l’augment de la capacitat erosiva de l’onatge en direcció nord-est.\nSegons l’informe, es fa “per donar una resposta quantitativa als fenòmens costaners que s’han vist alterats per la construcció de l’ampliació del port de València; tant la crescuda de l’amplària de la platja del Cabanyal i la Malva-rosa com la contínua erosió patida al sud del port són els dos casos més rellevants”.\nImatge comparativa de l'amplària de la platja del Saler; a l'esquerra any 2001 i a la dreta imatge actual.\nD’una banda, “es produeix un augment de les platges esmentades al nord del port de quasi 200 metres des de l’any 2004 fins a l’actualitat i, de l’altra, augmenta la taxa erosiva a les platges del sud”.\nD’aquesta manera “es té una acumulació d’arena per la presència i l’orientació del dic nord i una falta d’aportació d’arena a les platges de Pinedo i de l’Arbre del Gos, malgrat les estructures costaneres disposades en aquest litoral en forma d’espigons”.\nEn concret, segons la comparativa de les imatges estudiades, entre els anys 2001 (abans de la construcció del dic nord) i 2021 (nou anys després de la seua execució) s’han produït reduccions d’amplària que oscil·len entre 11 i 21 metres.\nPel que fa al transport de sediments, en l’actualitat, “seguint amb l’esquema de corrents, es produeix un transport, aigües amunt del port, amb direcció sud cap a la platja del Cabanyal, que dona com a resultat una acumulació de material en aquesta zona. No s’observa un avanç d’aquest material en el contorn portuari, és a dir, es queda confinat en aquesta zona, i talla d’aquesta manera el pas natural de l’arena”.\nAigües avall del port, “a la platja de Pinedo, no s’observa transport cap al nord o és de molt baixa intensitat; quant a la platja de l’Arbre del Gos i una part de la platja de Pinedo, es produeix un corrent de material cap al sud, que causa una erosió en tota aquesta part del litoral”.\nQuant a la propagació d’onatge, “pràcticament s’obtenen les mateixes lectures en els punts disposats a causa de la presència del dic més a l’est construït posteriorment; en aquest es té una reducció de quasi el 50% en alçària de l’onada significant entre 2001 i 2021”. D’altra banda, “s’obté un augment de l’angle que formen els fronts d’onada amb la costa de 10 graus”.\nLa conseqüència de tot això, segons Pery, és que “la capacitat de transport, és a dir d’emportar-se arena i, per tant, de generar erosió, augmenta quasi entre un 12% i un 27% en l’Arbre del Gos”.\nEl catedràtic explica que l’estudi s’ha fet només per a una direcció de l’onatge (nord-est), la més freqüent i més perillosa, per demostrar que “l’estudi complet de dinàmica litoral cal fer-lo i que la manifestació feta pel port en el període d’al·legacions de la declaració d’impacte ambiental (DIA) del 2007 relativa al fet que la configuració de les obres causarien uns efectes mínims no s’ajusta a la realitat”. Si s’haguera fet l’estudi de dinàmica litoral, “s’hauria vist la necessitat de mesures correctores o un canvi de disseny”.\nPropagación y Dinámica Litoral de Temporales en El Puerto de Valencia_entrega_1_final on Scribd\nNova garrotada judicial per a la ZAL del port de València: denegada l’anul·lació de la sentència sol·licitada per l’Estat


L’Ajuntament de Deltebre inicia la instal·lació de més de 800 plaques fotovoltaiques en equipaments municipals - Ajuntament de Deltebre\nL’Ajuntament de Deltebre inicia la instal·lació de més de 800 plaques fotovoltaiques en equipaments municipals\nPublicat el 10 / 08 / 2021\nLa darrera setmana es van començar els treballs d’instal·lació de 823 plaques fotovoltaiques en set equipaments municipals. El primer espai on s’han ubicat ha estat al terrat de l’Ajuntament de Deltebre, des d’on aquest matí s’ha realitzat la roda de premsa de presentació del projecte.\nAquesta aposta per les energies renovables, que es xifra amb una inversió de més de 330.000€, ha de permetre que durant els propers 12 anys de durada del contracte s’assoleixi un estalvi net de 181.491€. L’alcalde de Deltebre, Lluís Soler, ha explicat que “Deltebre, amb la regressió, és un dels municipis més afectats pel canvi climàtic. Per això més enllà de la nostra lluita contra la pròpia regressió, hem d’impulsar actuacions que ratifiquin el nostre compromís amb l’emergència climàtica i que siguin un exemple de bona governança”.\nMés enllà de l’estalvi econòmic, aquesta actuació també s’emmarca en les diferents accions que s’estan desenvolupant des de l’Ajuntament de Deltebre per neutralitzar l’emergència climàtica. D’aquesta manera, la instal·lació de les plaques facilitarà que anualment es redueixin les emissions en 76.845kgCO2 i que hi hagi un estalvi energètic, també calculat anualment, que es xifra del voltant dels 400.000kWh.\nEl regidor d’Imatge de Poble, Polítiques Ambientals i Platges, Joan Lucas, ha destacat que “des de les administracions hem de ser conseqüents i hem de donar exemple impulsant actuacions que ens permetin contribuir a la reducció de les emissions i a tenir cura del nostra planeta i del medi ambient”. Lucas ha recordat que a hores d’ara des de l’Ajuntament de Deltebre s’està treballant en la redacció de l’agenda d’acció climàtica.\nMés enllà de l’Ajuntament de Deltebre, les plaques fotovoltaiques també s’instal·laran al Centre Esportiu del Delta, al Centre Cultural del Delta, al col·legi Sant Miquel, al col·legi l’Assumpció, al col·legi Riumar, i a l’Espai Puntual. Els treballs en aquests equipaments s’iniciaran la darrera setmana d’agost.\nEL POUM de Deltebre ja és una realitat després de la seva publicació definitiva al DOGC\nL’Ajuntament de Deltebre presenta una reclamació a ENDESA pel tall de subministrament d’aquest dilluns\nL’Ajuntament de Deltebre inicia la redacció del Pla Estratègic de l’Esport\nL’Ajuntament de Deltebre sol·licita un informe a la Comissió Jurídica de la Generalitat per resoldre el contracte de l’aigua potable